Petr Eben

Petr Eben (22. január 1929, Žamberk – † 24. október 2007, Praha) bol významný český skladateľ duchovnej, modernej a súčasnej vážnej hudby. Jeho rozsiahla skladateľská tvorba zasahuje do všetkých žánrov (opera, balet, temer všetky druhy komornej hudby, orchestrálne diela) a prenikla do repertoáru mnohých interpretov, súborov, orchestrov. Bol tiež klavírnym korepetítorom a organistom.

Dielo 
Rozsiahla skladateľova produkcia (cez 200 skladieb) má svoje ťažisko vo vokálnych a organových skladbách a obsahuje tiež množstvo veľkých kantát i drobných piesňových opusov či šansónov. S časom sa skladateľova pozornosť upäla predovšetkým na hudbu duchovnú, v ktorej dominuje zhudobňovanie biblických predlôh, pri čom osobitnú kapitolou skladateľovho tvorivého úsilia tvoria jeho vokálno-inštrumentálne diela na liturgické texty. Jeho skladby sú predchnuté hlbokým kresťanským cítením a sú umelecky a filozoficky presvedčivým posolstvom.

Najhranejším je jeho cyklus Nedělní hudba pre sólový organ inšpirovaná gregoriánskym chorálom. Najslávnejšiu 3. vetu “Moto ostinato“ premiéroval organový virtuóz Václav Rabas.

Ebenove skladby sú často hrané ako v Európe, tak aj v zámorí, predovšetkým v USA, Kanade, Japonsku a Austrálii. V roku 1991 sa Petr Eben stal nositeľom titulu francúzskeho ministerstva kultúry Rytier umenia a písomníctva. Od roku 1989 bol čestným predsedom Spoločnosti pre duchovnú hudbu. Veľká časť jeho diela sa dočkala vydania tlačou i na zvukových nosičoch. Opavská Medzinárodná organová súťaž Petra Ebena nesie od roku 2004 (75. narodeniny) v názve jeho meno a každý účastník súťaže musí hrať Ebenovu skladbu.

Rodina 
Má troch synov (Kryštofa, Marka a Davida), ktorí spoločne utvorili hudobnú skupinu Bratři Ebenové. Najznámejší z nich je Marek Eben, ktorý v skupine spieva a súčasne je populárnym divadelným a televíznym hercom a moderátorom.
Manželka Petra Ebena, rodená Hurníková, je sestrou iného významného českého skladateľa Ilju Hurníka.

Bibliografia (výber) 
 Vondrovicová, Kateřina: Petr Eben. Panton, Praha 1995.
 Vondrovicová, Kateřina: Petr Eben a výchova ke vzdělanosti. In: Estetická výchova č.2, 1989.
 Frydrych, Karol: Petr Eben. In: Zpravodaj Musica sacra č.5, Brno 2007.
 Vonrovicová, Kateřina: Mladým interpretům. In: Estetická výchova č.8, 1982.
 The New Grove Dictionary of Music and Musicians. London 1980, svazek 5.
 Vysloužil, Jiří: Hudební slovník pro každého. Lípa, Vizovice 1998.

Ocenenia 
 1991 francúzske štátne vyznamenanie Rytier umenia a písomníctva Francúzskej republiky (Chevalier des Arts et Lettres)
 2002 české štátne vyznamenanie Medaile za zásluhy

Výber z diskografie 
 Koncert pro varhany a orchestr č. 1 (Symphonia gregoriana), 1954. Panton (CD).
 Noční hodiny (koncertantná symfónia pre dychový kvintet, tenorovú tubu, sláčikový orchester, detský zbor ad lib., klavír a bicie nástroje), 1975, Panton. 
 Koncert pro varhany a orchestr, 1983. Vyd: United Music Publishers (CD).
 Missa adventus et quadragesimae pro jednohlasý mužský sbor a varhany, 1951-52. Vyd.: Lawson Gould, Edition Ferrimontana (zborový part), CD Supraphon, Ultravox.
 Okna podle Marca Chagalla pro trubku a varhany, 1976. Vyd.: Supraphon (CD), Multisonic (CD). 
 Smyčcový kvartet („Labyrint světa a ráj srdce“), 1981. Vyd.: Supraphon. 
 Krajiny patmoské pro varhany a bicí, 1984. Vyd.: United Music Publishers (CD), Multisonic (CD). 
 Laudes pro varhany, 1964. Vyd. Panton, United Music Publishers, Supraphon, Multisonic, Hyperion Records Ltd. (CD). 
 Deset chorálních předeher pro varhany, 1971. Vyd.: Editio Bärenreiter Verlag, Bonton (CD). 
 Dvě chorálni fantazie pro varhany, 1972. Vyd.: Multisonic, Bonton (CD). 
 Faust pro varhany, 1979-80. Vyd.: United Music Publisher, Etcetera Records (CD). 
 Mutationes pro velké a malé varhany, 1980. Vyd.: Universal Edition. 
 Job pro varhany, 1987. Vyd.: United Music Publisher, Multisonic, Supraphon CD).
 Dvě slavnostní preludia pro varhany, 1990, 1992. Vyd.: Opus (CD). 
 Biblické tance pro varhany, 1990-91. Vyd.:United Music Publisher (CD).

Externé odkazy 
Životopis a zborová tvorba na portáli České-sbory.cz

Zdroj 

Skladatelia vážnej hudby
Českí organisti
Českí hudobní skladatelia
Preživší holokaust
Osobnosti zo Žamberku
Pochovaní v Prahe